SARS Online

**PUO YA KOPANELO YA BOPHATLALATSI BA DITABA**

**LEFAPHA LA NAHA LA MATLOTLO LE DITSHEBELETSO TSA LEKGETHO TSA AFRIKA BORWA**

**E MABAPI LE KGATISO YA 16 YA SELEMO KA SENG YA DIPALOPALO TSA LEKGETHO**

**PRETORIA, LABOHLANO LA 22 TSHITWE 2023**

Lefapha la Naha la Matlotlo le Ditshebeletso tsa Lekgetho tsa Afrika Borwa (SARS) ka kopanelo ba phatlaladitse kgatiso ya 16 ya selemo ka seng ya Dipalopalo tsa Lekgetho. Phatlalatso ena ya 2023 e fana ka kakaretso ya pokello ya lekgetho mmoho le lesedi la kgutliso ya lekgetho ya dilemo tsa ditjhelete tsa 2019 ho isa ho sa 2023 mmoho le dilemo tsa ditjhelete tsa 2018/19 ho isa ho tsa 2022/23.

Thomo ya SARS ke ho bokella lekgetho lohle le kolotuwang ka ho nnetefatsa boikobelo bo boholo ba lekgetho le melao ya bolaodi ba meedi. Selemong sa ditjhelete sa 2022/23, SARS e bokelletse lekgetho lohle (pele ho ditloso) la R2.07 trillion mme sena ke (R183 billion kapa 9.7% ho feta ngwahola), makgetho a buseditsweng a bile R381 billion (R60 billion kapa 18.7% e leng tjhelete e fetang ya ngwahola), mme pokello ya lekgetho ka mora ditloso e bile tjhelete e kana ka R1.69 trillion (R123 billion kapa 7.8% ho feta ya selemo se fetileng).

Ho iphumana hape ha metheo ya lekgetho le ditheko tse hodingwana tsa dirafshwa di tsheheditse kgolo ya pokello ya makgetho. Le ha ho le jwalo, ho bile le tse ngata tse neng di ka baka kotsi hodima dipokello tsa lekgetho selemong sena sa ditjhelete sa 2022/23, tsona di akaretsa diqhwebeshano tsa lefatshe le tsa dipolotiki, kotsi ya phepelo ya motlakase, marangrang a haellang a dilojistiki, ho hloka botsitso ho tsa basebetsi le meruso setjhabeng, moho le kgolo e fokolang ya ikonomi ya lehae le kotsi e ntseng e tota ya infleishene.

Pokello ya lekgetho ho tswa matsholong le boitekong bo tsepameng ka SARS e behile ditholwana tsa tjhelete e kana ka R231.8 billion bakeng sa selemo sa ditjhelete sa 2022/23, e leng R16 billion kapa 7.5% ho feta ya selemo se fetileng. Paloyohle ya boleng bo bebofaditsweng ke SARS bakeng sa selemo sa ditjhelete sa 2022/23 e bile R3.9 trillion, e leng R0.6 billion kapa keketseho ya 18.4% ho ya selemo se fetileng.

Dintlha tsa bohlokwa phatlalatsong ena ya Dipalopalo tsa Lekgetho tsa 2023 ke tsena:

* Kgaolo ya 1 ya phatlalatso ena e bontsha hore Paloyohle ya lekgetho le bokelletsweng ke SARS e eketsehile ho tloha ho R1 287.7 billion ka 2018/19 ho isa ho R1 686.7 billion ka 2022/23, e leng kgolo ya Sekgahla sa Kgolo e Phetaphetilweng ya Selemo ka seng (CAGR) sa 7.0% nakong ena. Sena se tlasana ho sekgahla sa 7.4% se ileng sa fihlellwa ka nako ya dilemo tsa 2013/14 le 2018/19.
  + Ka bokaofela, mehlodi e meholohadi ya pokello ya lekgetho e dutse e le Lekgetho la Lekeno la Motho (PIT) ka 35.7%, Lekgetho la Boleng bo ekeditsweng (VAT) ka 25.0% mmoho le Lekgetho la Lekeno la Kgwebo (CIT) ka 20.6%. Mehlodi ena ya pokello ya lekgetho e kentse 81.3% ya paloyohle ya lekgetho le bokelletsweng. Levi ya mafura, mmoho le dikgafa tse itseng tsa dihlahiswa tsa naha le tsa bolaodi ba meedi, di bile le kabelo ya 12.4%, ha makgetho a mang a bile le kabelo e setseng ya 6.2%.
  + Palohare ya lekgetho papisong le Tlhahiso ya kakaretso ya Naha (GDP) e nyolohile ho tloha ho 23.7% ka 2018/19 ho isa ho 25.1% ka 2022/23, e leng palohare e hodimodimo e kileng ya fihlellwa haesale ho tloha ka 1994/95. Ho iphumana hape ha ikonomi ka mora COVID-19 ho tsheheditsweng ke kgolo ya pokello ya lekgetho, e bakile mahlahahlaha a palohare ya 2.0 ka 2021/22, e ileng ya kgutlela madulong a 1.2 ka selemo sa ditjhelete sa 2022/23.
* Kgaolo ya 2 ya phatlalatso e bontsha dintlhakgolo tseo ka la 31 Tlhakubele 2022, PIT e bontshitseng kgolo ya selemo ka seng ya batho ka bomong ba bona ba 24.8 million (mme ya boela ya hola ka 4.5% ho ya ho 25.9m mafelong a Tlhakubele 2023). Palo ya batho ka bomong ba lebelletsweng ho fana ka dikgutliso tsa bona tsa lekgetho e bile 7.1 million bakeng sa selemo sa lekgetho sa 2019. Palo ena e ile ya fokotsehela ho 6.8 million ka selemo sa lekgetho sa 2021 empa ya nyolohela hape ho 7.1 million ka selemo sa lekgetho sa 2022. Diphetoho tsena tsa palo ka sehloohong di bakwa ke diphetoho tsa bonnyane ba moedi wa lekgetho bakeng sa dikgutliso tse nyehelwang. Data e hlahlobilweng ya balefalekgetho ka bonngwe ba bona e bontshitse hore balefalekgethong ba 7 068 925 bao ho lebelletsweng hore ba fane ka dikgutliso tsa bona bakeng sa selemo sa lekgetho sa 2022, ke balefalekgetho ba 5 989 787 (84.7%) ba seng ba hlahlobilwe. Lekgetho la Lekeno la Motho, manollo ya dihlahlobo tsa palo ya setjhaba le bodulo ba balefalekgetho ba ileng ba hlahlojwa ka nako ya mafelo a Phato 2023 bakeng sa selemo sa lekgetho sa 2022 e bontshitse hore:
  + 2 319 473 (38.7%) ya balefalekgetho ba hlahlobilweng ba ngodisitswe Gauteng.
  + 775 508 (36.3%) ya balefalekgetho ba hlahlobilweng ba phela Johannesburg Metro mme ba lefisitswe lekgetho la palohare ya lekeno la R472 982.
  + 1 533 415 (25.6%) ya balefalekgetho ba hlahlobilweng ba bile dilemong tsa 35 ho isa ho 44.
  + 3 070 111 (51.3%) ya balefalekgetho ba hlahlobilweng ke balefalekgetho ba banna ha ba 2 884 706 (48.2%) e le basadi.
  + Balefalekgetho ba hlahlobilweng ba bile le bokaofela ba lekeno la lefiswang lekgetho la R2.1 trillion mmoho le sekoloto sa lekgetho sa R447.6 billion. Lekgetho la bona e bile sekgahla sa setlwaedi sa 21.8% ha ho bapiswa le 21.3% ya selemo se fetileng sa lekgetho.
  + Lekeno le tswang meputsong, mekgolong, pensheneng, tjhelete ya tshebetso e eketsehileng mmoho le dianyuiti e bile 75.5% ya paloyohle ya lekeno le lefiswang lekgetho.
* Dipalopalo tsa Lekgetho la Lekeno la Kgwebo (CIT) Kgaolong ya 3 di bontsha hore dikhampaning tse 1 057 040 tse hlahlobilweng haesale ho tloha ka la 30 Loetse 2023 bakeng sa selemo sa lekgetho sa 2021, 20.7% ya tsona di bile le lekeno le letle le lefiswang lekgetho, ha tse 52.6% di bile le lekeno le lefiswang lekgetho le lekanang le ha ho letho mme tse setseng tsa 26.7% di bile le ditahlehelo tse hlahlobilweng. Dikhampanint tse hlahlobilweng, dikhampani tse kgolo tse 432 (0.2% ya dikhampani tse nang le lekeno le letle le lefiswang lekgetho) di bile le lekeno le lefiswang lekgetho la tjhelete e fetang R200 million mme di jarile boikarabelo ba 67.1% ba CIT e hlahlobilweng. Ho kena dipakeng ho tsa ditjhelete, inshorense, tsa matlo mmoho le lekala la ditshebeletso tsa kgwebo di bile le kabelo ya 253 241 (24.0%) ho dikhampani tse hlahlobilweng mme di jarile boikarabelo ba 30.8% ba CIT e hlahlobilweng, mme ena ke kabelo e kgolohadi papisong le makala ohle a mang.
* Kgaolo ya 4 e bontsha hore ka 2022/23, 80.8% ya barekisi ba ntseng ba sebetsa ba Lekgetho la Boleng bo ekeditsweng (VAT) e ne e le dikhampani le dikoporasi tse kwetsweng. Barekisi bana ba bile le kabelo ya 92.6% ditefong tsa VAT ya Lehae mme ba fumana 92.8% ya dipusetso tsa VAT. Le ha batho ka bomong ba bona (bao e leng borakgwebo ka bobona) e bile 11.5% ya barekisi ba ntseng ba sebetsa ba VAT, ba bile le kabelo ya 1.9% ya ditefo tsa VAT ya Lehae mme ba fumana dipusetso tsa VAT tsa 0.7%.
* Jwalokaha ho hlalositswe Kgaolong ya 5, VAT ya Thomelohare le Dikgafa tsa Bolaodi ba Meedi ebile 15.1% le 4.4% ya Paloyohle ya Pokello ya Lekgetho bakeng sa selemo, ka ho fapana. Ka bokaofela, mehlodi ena ya pokello ya lekgetho e bile le kabelo ya 19.5% ya Paloyohle ya Pokello ya Lekgetho, e leng e bileng hodingwana le ya tlwaelo ya 17.1% e ileng ya fihlellwa dilemong tse hlano tsa ditjhelete tsa pele ho mona. Bakeng sa selemo sa ditjhelete sa 2022/23.
  + VAT ya Thomelohare e bokelletswe haholo ho tswa thomelohareng ya *Metjhini le Dielektronike* (26.4%); *Dihlahiswa tsa Dikhemikhale* (13.8%); le *Dipalangweng, Difofaneng le Dikepeng* (11.2%). VAT ya Thomelohare ho tswa makaleng a ka hodimo a mararo a nang le kabelo ikonoming a bile le 87.7% hodima paloyohle, ana ke makala a *Wholesale and Retail Trade, Catering and Accommodation* (*Tertiary*) ka 38.2%, mme le latelwe ke lekala la *Manufacturing* (*Secondary*) ka 30.8% le la *Financial Intermediation, Insurance, Real-Estate and Business Services* (*Tertiary*) ka 18.6%.
  + Ba bileng le kabelo e kgolohadi ho tsa Dikgafa tsa Boalodi ba Meedi ebile *Dipalangwang, Difofane le Dikepe* (29.0%); *Masela le Diaparo* (15.9%); *Dijo, Dino le Kwae* (13.4%) mmoho le *Metjhini le Dielektronike* (12.3%).
* Ha re phethela, Kgaolo ya 6 e shebane le makgetho a mang le dipokello, a kang a Kuno e Entsweng ka mora Thekiso ya Dithoto (CGT), Kgafa ya Phetiso, Royalthi ya Dimenerale le Mehlodi ya Petroliamo (MPRR), ditefo tsa SACU le Dipusetso tsa Disele. Ka 2022/23, ho ile ha ba le R22.2 billion ya kuno e entsweng ka mora thekiso ya dithoto eo R9.8 billion ya yona e bileng ka lebaka la batho ka bomong mmoho le dithraste le R12.5 billion ya dikhampani. Haesale ho tsebiswa lekgetho la kuno e entsweng ka mora thekiso ya dithoto ka Mphalane wa 2001, SARS e se e bokelletse tjhelete e kana ka bokaofela ba R211.5 billion, moo R98.4 billion e tswang ho batho ka bomong mmoho le dithraste le R113.1 billion e tswang dikhampaning. Ditefo tsa MPRR ka bao ba di rafang di honyetse ka R3.1 billion (11.0%) ho tswa ho R28.5 billion ho isa ho R25.3 billion ka lebaka la ho wela tlase ha ditheko tsa polatinamo, tshepe mmoho le dirafshwa. Kgonyelo ena e ne e se e mpe ho latela ka moo ho neng ho lebelletswe kateng ka lebaka la ho nyoloha ha ditheko tsa mashala tse ileng tsa thusa ho wela tlase ha ditefo tsa MPRR. Dipokello tsa *SACU Common Revenue Pool* (CRP) di iphumane hape ka 19.7% ho ya ho R134.6 billion ka 2022/23 ho tswa ho R112.4 billion ka 2021/22. Dipokello tsa 2022/23 *Customs Revenue Pool* tsa R134.6 billion di fetile kakanyo e lekotsweng botjha ya R133.9 billion ka R0.76 billion (0.6%). Afrika Borwa e bile le kabelo ya 97.4% paloyohleng ya *Customs Revenue Pool* ka 2022/23. Diabo tse fumanweng ke Afrika Borwa ka 2022/23 e bile R34.4 billion, sena se lakana le 44.1% ya R78.1 billion eo ho arolelanwang ka yona ho *revenue pool*. Karolo ya Botswana, Eswatini (eo pele e neng e bitswa Swaziland), Lesotho le Namibia (tse hangata di bitswang BELN) e bile R43.7 billion (55.9%).

Ditokomane tsa Dipalopalo tsa Lekgetho tsa 2023 di fumaneha websaeteng ya SARS le ya Lefapha la Naha la Matlotlo, tsona ke www.sars.gov.za le www.treasury.gov.za Ho fumana diphatlalatso tsa Dipalopalo tsa Lekgetho, etela leqephe la websaete la Dipalopalo tsa Lekgetho.

SARS le Lefapha la Naha la Matlotlo ba ananela maikutlo le ditlhahiso tsa setjhaba. Ka kopo romela tsena ka imeile ho taxstatistics@sars.gov.za.

Ho fumana lesedi le leqepheng lena ka dipuo tse fapaneng, tobetsa dihokedi tse ka tlase:

* IsiZulu
* Sesotho
* Afrikaans
* Sepedi
* Xitsonga

KE PHETHO